钦定古今图书集成/历象汇编/庶征典/第143卷 > 《观象玩占》 > 晋
## 钦定古今图书集成/历象汇编/庶征典/第143卷 > 《观象玩占》 > 晋

### 武帝太康五年池水变为血

按《晋书武帝本纪》，“太康五年夏四月，任城鲁国池水
赤如血。”　按《五行志》，“太康五年四月壬子，鲁国池水
变赤如血。”此赤祥也。是后四载而帝崩，王室遂乱。

### 惠帝元康六年吕县有流血

按《晋书惠帝本纪》，“元康六年三月，吕县有流血，东西
百馀步。”　按《五行志》，“元康五年三月，吕县有流血，东
西百馀步。”此赤祥也。至元康末，穷凶极乱，僵且流血
之应也。干宝以为后八载而封云乱徐州，杀伤数万
人，是其应也。〈按纪作六年志作五年互异〉

### 永康元年雨血

按《晋书惠帝本纪》，永康元年三月，尉氏雨血。　按《五
行志》，永康元年三月，尉氏雨血。夫政刑舒缓，则有常燠赤祥之妖。此岁正月，送愍怀太子幽于许宫，天戒
若曰，不宜缓恣奸人，将使太子冤死。惠帝愚眊不寤，
是月愍怀遂毙，于是王室成衅，祸流天下。淖齿杀齐
泯王曰：“天雨血沾衣，天以告也。”此之谓乎？京房《易传》
曰：“归狱不解，兹谓追非，厥咎天雨血，兹谓不亲，下有
恶心，不出三年无其宗。”又曰：“佞人禄，功臣僇，天雨血
也。”

### 愍帝建兴元年十二月河东地震雨肉

按：《晋书愍帝本纪》云云。

建兴四年，丞相府斩人，血逆流上柱。

按《晋书愍帝本纪》，不载。　按《五行志》，“四年十二月景
寅，丞相府斩督运令史淳于伯，血逆流上柱，二丈三
尺。”此赤祥也。是时后将军褚镇广陵，丞相扬声北
伐，伯以督运稽留及役使赃罪，依军法戮之。其息诉
称：“督运事讫，无所稽乏，受赇役使，罪不及死。兵家之
势，先声后实，实是屯戍，非为征军。自四年已来，运漕
稽停，皆不以军兴法论”，僚佐莫之理。及有变，司直弹
劾众官，元帝不问。遂频旱三年。干宝以为冤气之应
也。郭景纯曰：“血者水类，同属于”坎，《坎》为法象。水平润
下，不宜逆流。此“政有咎失”之征也。